Rosenborg - Stabæk 1-0

Skrevet av Thomas Myren, 13. september 2015, 20:03 Anders Konradsen avgjorde seriefinalen i siste sekund, og sikret i praksis seriemesterskapet for Rosenborg.





Foto: Thomas Karlsen, Karlsen Foto

- Åpner øynene og ser at ballen ligger i mål

- Fikk så vidt hodet på ballen

- Vi hentet ham ikke som hodespiller!

Bilder fra Rosenborg - Stabæk



- Det blir stille et lite sekund. Du tenker ingenting og hører ingenting. Så oppfatter du at ballen har gått inn, beskrev Konradsen.



Nordlendngen kom inn 13 minutter før slutt etter enorm sjansesløsing fra lagkameratene. Ni sekunder før de tre overtidsminuttene var over, steg han til værs mellom to motspillere ved første stolpe og stanget i mål corneren fra Pål André Helland fra høyre.



- Jeg har fått i oppgave å stå på keeper, og håper ballen kommer inn på femmeteren. Ballen kommer perfekt fra Pål, og jeg tar to skritt ut og hopper opp. Jeg strekker ut nakken og får hodet på ballen. Jeg ser ikke ballen når jeg treffer den, men åpner øynene og ser at den ligger i mål, forklarte matchvinneren.



Med sju kamper igjen økte Rosenborg dermed ledelsen til elleve poeng, og spillere, trenere og 20 000 publikummere på Lerkendal jublet som om gullet allerede var sikret.



- Det er noen kamper igjen, men vi skal gjøre mye rart for at det skal glippe nå. Vi tar ingenting på forskudd, og skal holde oppe koken. Men vi skal drite oss ut for å miste dette gullet, kommenterte Anders Konradsen.



Det begynte likevel litt tregt for RBK. Ole Selnæs og Jørgen Skjelvik var tilbake etter henholdsvis hjernerystelse og farang mot Tromsø. Alexander Søderlund måtte derimot sone for tre gule kort, og ble erstattet av Matthias Vilhjalmsson. Noe overraskende ble dessuten Yann-Erik de Lanlay foretrukket foran Tobias Mikkelsen.



Vilhjalmsson var veldig bleik gjennom hele kampen, og i 1. omgang sleit også den vanligvis så solide høyresida med både samspill og presisjon.



Først etter en halvtime begynte Rosenborg å komme seg litt, og en svært opplagt Selnæs bidro med en utsøkt langpasning til de Lanlay. Helland fikk lov å avslutte, men skuddet ble blokkert. Et langskudd fra de Lanlay utenfor stolpen ble til slutt det nærmeste RBK kom.



Også 2. omgang åpnet forsiktig, men den siste halvtimen ga enveiskjøring mot Sayouba Mandé: Stabæk-keeperen avverget først et "flygende volleyspark" fra de Lanlay på framspill fra Mike Jensen.



Johan Lædre Bjørdal headet en corner like over, før et hodestøt fra midtstopperkollega Holmar Eyjolfsson på frispark ble stanset av Mandé. Sisteskansen glapp et innlegg fra Jonas Svensson, men Mikkelsen satte returen i nettveggen.



- Det blir større og større rom og flere sjanser i 2. omgang. Han fra VG sa vi hadde 9-2 i sjanser, og det høres nesten ut som 1. runde av cupen. Så vi er nødt til å være fornøyde med det, smilte Selnæs.



Tre minutter før slutt kunne likevel Stabæk ha tatt ledelsen. Selnæs forsøkte å avklare med hodet, men forlenget i stedet pasninga fra Kamal Issah til Giorgi Gorozia, som rundet André Hansen og sendte ballen mot mål fra spiss vinkel. Ved stolpen ventet Selnæs, som sleit med å få kontroll. Ballen traff utsida av foten, spratt opp i tverrliggeren og ut!



- Det er såpass seint i kampen at hvis jeg legger ballen ut til corner, så får de et trykk på oss. Hvis jeg bare demper den, kan ikke André plukke den opp. Men hvis jeg legger den i "tverra" først, kan André plukke den opp og sette i gang! blunket midtbanesjefen.



Det var likevel ingen tvil om at Rosenborg hadde litt flaks. Like etterpå ble nemlig Nicolai Næss tvilsomt avblåst for offside, da en Stabæk-dødball endte med at han sprang fra Jensen og satte ballen i mål.



I stedet senket altså Anders Konradsen utfordrerne fra Bærum.



- At det kommer på det viset i aller siste sekund føles fantastisk godt! gliste han.



PS! Ole Selnæs og Fredrik Midtsjø må stå over mot Molde etter henholdsvis fem og tre gule kort.



PPS! Mikael Dorsin (lyske), Tore Reginiussen (ankel) og Andreas Helmersen (kne) var alle skadet.



Kampfakta



ROSENBORG 1-0 Stabæk Anders Konradsen 90

Søndag 13. september 2015 18:00

Tippeliga, Lerkendal stadion

19 981 tilskuere og vist på C More Fotball



Rosenborg [4-3-3]

André Hansen - Jonas Svensson, Johan Lædre Bjørdal, Holmar Eyjolfsson, Jørgen Skjelvik - Mike Jensen, Ole Selnæs, Fredrik Midtsjø (Anders Konradsen 77) - Pål André Helland, Matthias Vilhjalmsson, Yann-Erik de Lanlay (Tobias Mikkelsen 70)



Gult kort RBK: Fredrik Midtsjø og Ole Selnæs



Ubenyttet reserve: Alexander Lund Hansen, Per Magnus Steiring, Erlend Reitan, Magnus Stamnestrø og Morten Gamst Pedersen

Utskriftsvennlig versjon | Diskutér «Rosenborg - Stabæk 1-0» i forumet! nyheter forum



ANNONSE SITATET